తాజావార్తలు
ఏరో ఇండియా- 2019 ప్రారంభం
బెంగళూరు: ప్రతిష్ఠాత్మకమైన ‘ఏరో ఇండియా-2019’ బెంగళూరు సమీపంలోని యలహంక వాయుసేన స్థావరంలో బుధవారం ప్రారంభమైంది. రక్షణ శాఖ మంత్రి నిర్మలా సీతారామన్‌ ఈ ప్రదర్శనను ప్రారంభించారు. అనంతరం మాట్లాడుతూ ప్రపంచంలో ఏరో స్పేస్‌ దిగ్గజ కంపెనీలు భారత్‌లో పెట్టుబడులు పెట్టాలని కోరారు. కేంద్రమంత్రి సురేష్‌ ప్రభు మాట్లాడుతూ 2,300 విమానాలు కొనుగోలు చేయడానికి భారత్‌ సిద్ధంగా ఉందన్నారు. భారత్‌లో తయారీ రంగానికి ఊతమిచ్చే వాతావరణం సృష్టించడానికి ప్రభుత్వం ఏర్పాట్లు చేస్తోందని తెలిపారు. కర్ణాటక ముఖ్యమంత్రి కుమారస్వామి మాట్లాడుతూ ఏరోస్పేస్‌ రంగానికి సంబంధించి బెంగళూరు డిజైన్‌, పరిశోధన, ఉత్పత్తి రంగాలకు చెందిన హబ్‌గా మారిందన్నారు. స్థానికంగా రక్షణ పరికరాల తయారీ రంగాన్ని ప్రోత్సహించాలన్నారు. కేంద్ర మంత్రి సదానంద గౌడ, త్రివిధ దళాల అధిపతులు ఎయిర్‌ చీఫ్‌ మార్షల్‌ బీఎస్‌ ధనోవా, నేవీ చీఫ్‌ సునీల్‌ లాంబ, ఆర్మీ చీఫ్‌ బిపిన్‌ రావత్‌, డీఆర్‌డీవో ఛైర్మన్‌ సతీశ్‌ రెడ్డి పాల్గొన్నారు.
మొత్తం 61 విమానాలు ఈ వైమానిక ప్రదర్శనలో పాల్గొననున్నాయి. హాల్‌ ప్రతిష్ఠాత్మకంగా తయారు చేసిన తేజస్‌ కూడా దీనిలో భాగస్వామి కానుంది. మొత్తం ఐదు రోజుల పాటు ఈ ఎయిర్‌ షో జరగనుంది. దీనిలో భారత్‌ వాయుసేన శక్తిని కూడా ప్రదర్శించనున్నారు. పలు విమాన తయారీ కంపెనీలు ఈ ఎయిర్‌షోలో పాల్గొంటాయి. తేజస్‌తోపాటు హెచ్‌టీటీ-40, హాక్‌‌ ఎంకె132, రుద్ర హెలికాప్టర్‌, సుఖోయ్‌ 30, జాగ్వార్‌, మిరేజ్‌ యుద్ధవిమానాలు దీనిలో పాల్గొననున్నాయి.